[{"text_idx": "#000000", "text": "Spordivo\u0303istlustega manipuleerimise vastu vo\u0303itlemise kord\nLippude ja vimplite kandmise eeskiri"}, {"text_idx": "#000002", "text": "Sel na\u0308dalavahetusel alustavad Laser Standard, Laser Radial, Finn ning 470 olu\u0308mpiaklassid \u201eTallinna Sadam Purjetamise Eesti meistrivo\u0303istluste sarja\u201c avaetapil \u2013 Kalev Jahtklubi meistrivo\u0303istlustel \u2013 heitlust koduste meistritiitlite eest. Vo\u0303istlused toimuvad esmakordselt unikaalses asukohas \u2013 Tallinna Vanasadamas kruiisilaevade ko\u0303rval \u2013 ning olu\u0308mpiaklasside jaoks uudses formaadis, kus vo\u0303itjad selguvad a\u0308kilise kuldfinaali tulemusel."}, {"text_idx": "#000003", "text": "Reedest pu\u0308hapa\u0308evani uues unikaalses kohas, Tallinna Vanasadamas kruiisilaevade ko\u0303rval toimuvatel Kalev Jahtklubi meistrivo\u0303istlustel on ko\u0303igis klassides kokku osalema oodata u\u0308le poolesaja sportlase. Teiste hulgas saab esimest korda pa\u0308rast olu\u0308mpianormi ta\u0308itmist na\u0308ha kodumaal vo\u0303istlemas Laser Standard klassi sportlast Karl-Martin Rammot, samuti vo\u0303istleb Londoni olu\u0308mpial debu\u0308teerinud Laser Radial koondislane Anna Pohlak. Lisaks pakuvad vaatema\u0308ngu kiired F18 katamaraanid."}, {"text_idx": "#000004", "text": "Pu\u0308hapa\u0308evane pa\u0308ev to\u0303otab suurt po\u0303nevust ja na\u0308rviko\u0303di ka pealtvaatajatele. Programmi juhatab sisse kell 12 toimuv staaride vo\u0303iduso\u0303it katamaraanidel, mis on sadama kruiisikailt va\u0308ga la\u0308hedalt ja\u0308lgitav, nagu ka samas algusega kell 14 lu\u0308hirajal toimuvad regati finaalso\u0303idud parimatele, mille kulgu kommenteerib kaldalt rahvusvahelise kategooria purjetamiskohtunik Priit Ru\u0308u\u0308tel. Ko\u0303iki vo\u0303istluspaate saab kaldal oma silmaga vaadata, oma ka\u0308ega katsuda ning lastel on vo\u0303imalik soovi korral ka proovida purjetamist RS Feva paatidel. Pealtvaatajate ala asub Vanasadamas esimesel kruiisikail, sissepa\u0308a\u0308s on la\u0308bi Vanasadamas asuva Balloon Tallinn ala. U\u0308ritus on pealtvaatajatele tasuta."}, {"text_idx": "#000005", "text": "Uus vo\u0303istlusformaat na\u0308eb ette u\u0308hiseid laevastikuso\u0303ite ko\u0303igile sportlastele, millele ja\u0308rgnevad kas finaalso\u0303idud vo\u0303i topeltpunktid andev medaliso\u0303it. Finaalso\u0303idud koosnevad ho\u0303befinaalist, kus purjetavad fliidiso\u0303itude seeria paremusja\u0308rjestuses 4.-10. koha vo\u0303istlejad, ja kuldfinaalist, kus vo\u0303istlevad fliidiso\u0303itude 1.-3. koha omanikud ning ho\u0303befinaali vo\u0303itja. Ho\u0303befinaali tulemus ma\u0308a\u0308rab regati lo\u0303ppkohad 5.-10. kohani ning kuldfinaalis selguvad regati esikolmik ja 4. koht. Seega pakuvad finaalid va\u0308gagi a\u0308kilist ja ootamatut lo\u0303ppma\u0308ngu."}, {"text_idx": "#000007", "text": "Esimese fliidiso\u0303idu hoiatussignaal antakse reedel kell 15, laupa\u0308eval on fliidiso\u0303idud planeeritud algusega kell 12 ning pu\u0308hapa\u0308eval fliidiso\u0303idud algusega kell 11 ja finaalso\u0303idud algusega kell 14. Vo\u0303istlusseeria jooksul plaanitakse ko\u0303igis klassides pidada 9 fliidiso\u0303itu ja 2 finaalso\u0303itu vo\u0303i 1 medaliso\u0303it."}]